KLASA: UP/I-034-02/24-01/46

URBROJ: 711-02-01/03-2025-9

Zagreb, 29. siječnja 2025.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznika Davora Živkovića, direktora trgovačkog društva LIP-KOM d.o.o. i LIPKOM SREVISI d.o.o. do 31. svibnja 2024.g., OIB**: **18308757015,** pokrenutom po službenoj dužnosti na radnom sastanku 29. studenog 2024. g. pod KLASA: UP/I-034-02/24-01/46, URBROJ: 711-02-01/03-2025-6, na 70. sjednici održanoj 29. siječnja 2025., donosi sljedeću

**ODLUKU**

1. **Obveznik Davor Živković, direktor trgovačkog društva LIP-KOM d.o.o. i LIPKOM SREVISI d.o.o. do 31. svibnja 2024.g, istovremenim obnašanjem dužnosti obnašanjem dužnosti direktora trgovačkog društva LIP-KOM d.o.o. i LIPKOM SREVISI d.o.o. od 25. prosinca 2021. do 31. svibnja 2024.g., počinio je povredu članka 17. stavka 1. i članka 18. stavka 1. ZSSI-a.**
2. **Za povredu ZSSI-a, opisanu pod točkom I. ove izreke, obvezniku Davoru Živkoviću izriče se opomena.**

Obrazloženje

Povjerenstvo je uvidom u Registar obveznika, koji ustrojava Povjerenstvo, utvrdilo da je obveznik Davor Živković dužnost direktora trgovačkog društva trgovačkog društva LIPKOM SERVISI d.o.o. obnašao od 25. prosinca 2021.g. do 31. svibnja 2024.g. te dužnost direktora trgovačkog društva LIP-KOM d.o.o. od 25. prosinca 2021.g. do 31. svibnja 2024.g. S obzirom na navedeno, a sukladno članku 3. stavku 1. podstavku 40. ZSSI-a, obveznik je stoga dužan postupati sukladno odredbama ZSSI-a.

Povjerenstvo je dana 07. svibnja 2024.g. otvorilo predmet protiv obveznika budući da je uvidom u Registar obveznika, utvrdilo da obnaša dvije javne dužnosti direktora u trgovačkom društvu LIP-KOM d.o.o. i LIPKOM SERVISI d.o.o.

Povjerenstvo je od navedenih trgovačkih društava zatražilo podatak obnaša li obveznik dužnost direktora trgovačkog društva LIP-KOM d.o.o. i LIPKOM SERVISI d.o.o. i od kada, te ukoliko obnaša navedene dužnosti prima li za obnašanje istih plaću ili naknadu i u kojem iznosu, a ukoliko više ne obnaša obje ili jednu od navedenih dužnosti kada ih je prestao obnašati te je li tijekom obnašanja navedenih dužnosti primao plaću ili naknadu za obnašanje dužnosti i u kojem iznosu.

Trgovačko društvo LIPKOM SERVISI d.o.o. odgovorilo je na traženje Povjerenstva navodeći da je obveznik obnašao dužnost direktora trgovačkog društva LIPKOM SERVISI d.o.o. i LIP-KOM d.o.o. neprekidno od 09. rujna 2019. godine. Naime, navodi se da je na dužnost direktora društva LIPKOM SERVISI d.o.o. prvi put imenovan 09. rujna 2019. na rok od godinu dana te istekom navedenog roka, na rok od 5 godina kao i da je dana 29. travnja 2024. podnio službeni zahtjev za raskid ugovora o radu te sklopio sporazumni raskid ugovora sa Skupštinom društva s otkaznim rokom sukladno Zakonu o radu te da je s 31. svibnja 2024. prestao obnašati dužnost direktora društva i da se zaposlio u drugom trgovačkom društvu. Nadalje, navodi se i da je na dužnost direktora društva LIP-KOM d.o.o. prvi put imenovan kao volonter 09. rujna 2019. na rok od godinu dana te istekom navedenog roka uzastopno 2020., 2021., 2022. i 2023. godine. Ističe se da je obveznik imenovan uzastopno kao jedini rukovodeći kadar društva zbog provođenja postupka okrupnjavanja vodnokomunalnih poduzeća temeljem Zakona o vodama i drugih pripadajućih zakonskih i podzakonskih akata te da je dana 29. travnja 2024. Skupštini društva dostavio Izjavu o neopozivoj ostavci na mjesto direktora društva i da je s 31. svibnja 2024. obveznik prestao obnašati dužnost direktora društva te se zaposlio u drugom trgovačkom društvu. U odnosu na primljene naknade navodi se da je za obnašanje dužnosti direktora društva LIPKOM SERVISI d.o.o. primao plaću sukladno ugovoru o radu direktora te odluci Skupštine kojom se određuje plaća direktora u periodu od 09. rujna 2019. do danas dok je u periodu od 01. listopada 2019. do 31. siječnja 2022. u društvu LIP-KOM d.o.o. kao direktor volonter primao jednokratnu mjesečnu naknadu u iznosu 500,00 kuna koja je sukladno Zakonu o sprječavanju sukoba interesa od 25. prosinca 2021. ukinuta u veljači 2022. godine odnosno posljednja isplata je izvršena u siječnju 2022.g. U prilogu očitovanja trgovačko društvo dostavilo je i svu relevantnu dokumentaciju kojom potvrđuje navode.

Povjerenstvo ističe kako člankom 3. stavcima 1. i 2. ZSSI-a propisano tko su obveznici u smislu toga Zakona te se javnom dužnošću, pod točkom 40. navedenog članka, smatra i obnašanje funkcije člana Uprave-direktora trgovačkih društava u većinskom vlasništvu jedinica lokalne i/ili područne (regionalne) samouprave.

Slijedom navedenog, sukladno odredbi članka 17. stavka 1. ZSSI-a obveznik ne može istovremeno obnašati više javnih dužnosti iz članka 3. stavka 1. i 2. ZSSI-a osim pod uvjetom da se radi o obnašanju dužnosti po položaju ili da je zakonom drugačije propisano.

U konkretnom slučaju uz dužnost direktora trgovačkog društva LIPKOM SERVISI d.o.o. obveznik je obnašao istu funkciju i u trgovačkom društvu LIP-KOM d.o.o. čime obnaša više dužnosti u smislu članka 3. stavka 1. točke 40. ZSSI-a.

Pritom, Povjerenstvo ističe kako ne proizlazi da je obveznik na navedenim funkcijama po položaju odnosno da mu odredbe drugih Zakona dopuštaju istovremeno obnašanje više dužnosti.

Nadalje, Povjerenstvo ističe kako su sve navedene dužnosti ujedno i upravljačke funkcije što je protivno članku 18. stavku 1. ZSSI-a u kojem je propisano da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Jedina iznimka od navedenog propisana je člankom 18. stavkom 2. ZSSI-a kojim je propisano da obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Povjerenstvo ističe kako obavljanje funkcije direktora trgovačkih društava LIPKOM SERVISI d.o.o. i LIP-KOM d.o.o. ne pripada nabrojanim iznimkama od zabrane koju propisuje članka 18. stavak 1. ZSSI-a.

Slijedom navedenog Povjerenstvo je dana 29. studenog 2024.g. donijelo Obavijest o pokretanju postupka KLASA: UP/I-034-02/24-01/46, URBROJ: 711-02-01/03-2025-6 kojom je obveznika pozvalo da se očituje na navedene okolnosti.

Obveznik se očitovao na Obavijest Povjerenstva u bitnom navodeći da je prvi puta imenovan direktorom u trgovačkom društvu LIPKOM SERVISI d.o.o. 09. rujna 2019. godine. Kako je od 2014. godine direktor društva LIPKOM SERVISI d.o.o. i LIP¬KOM d.o.o. bio ista osoba njegovim stupanjem na mjesto direktora navedena praksa se nastavila. Ističe da je od ožujka 2013. godine do 09.rujna 2019. godine radio kao rukovoditelj vodoopskrbe i odvodnje u poduzeću LIP-KOM d.o.o. te je bio jedini rukovodeći kadar poduzeća uz dotadašnjeg direktora. Kako je već 2019. godine temeljem Zakona o vodama („Narodne novine“, broj 66/19.) predviđena provedba uspostavljanja uslužnih područja u vodno-komunalnom sektoru njegovo imenovanje na mjesto direktora poduzeća LIP-KOM d.o.o. predstavljeno mu je kao privremeno kratkotrajno rješenje do ispunjenja uvjeta za provedbu pripajanja društva društvu preuzimatelju kako je to Zakonom o vodama definirano. Obzirom kako su navedeni zakonski propisi predviđali gašenje vise od 80-ak vodno-komunalnih poduzeća pokrenut je postupak na Ustavnom sudu te se odluka o daljnjoj provedbi privremeno obustavila tj. stavljena je van snage. Vlada Republike Hrvatske tek je u lipnju 2023. donijela Uredbu o uslužnim područjima („Narodne novine“, broj 70/23.) na temelju koje se moglo provesti zamišljeno pripajanje manjih vodno-komunalnih društava u veća jedinstvena Uslužna područja. Kako je navedeni postupak složen, Općina Lipovljani kao vlasnik trgovačkog društva LIP-KOM d.o.o. odlučila je zadržati obveznika na funkciji direktora kako bi se postupak uspješno proveo obzirom da je on 10 godina bio jedini rukovodeći kadar tog poduzeća. Stupanjem na snagu ZSSI-a ukinuta je novčana naknada u iznosu 500,00kn za mjesto direktora trgovačkog društva LIP-KOM d.o.o. te mu je prezentirano kako nema pravo na nikakve dodatne naknade osim plaće u poduzeću LIPKOM SERVISI d.o.o., te ističe da sukladno navedenom nije niti primao druge naknade, niti uplate osim pripadajuće plaće prema ugovoru o radu za mjesto direktora trgovačkog društva LIPKOM SERVISI d.o.o. Navodi da mu je ukidanjem svih naknada uz plaću prezentirano kako nije u prekršaju te da kao dužnosnik volonter može i dalje obavljati dužnost direktora u oba trgovačka društva. Uredno je podnosio imovinsku karticu od 2022. godine te mu je svaka i odobrena čime je smatrao kako je sve u redu te da ne postoji osnova za povredu odredbi ZSSI-a. Slijedom svega navedenog, moli da se uzme u obzir činjenica da se nikako ne radi o namjernoj povredi odredbi ZSSI-a te da se uvaže sve naprijed opisane okolnosti, a posebice činjenica kako obnašanjem dužnosti direktora volontera tijekom 3,5 godine nije stekao nikakvu imovinsku korist niti primao ikakve naknade osim plaće direktora trgovačkog društva LIPKOM SERVISI d.o.o.

Povjerenstvo ističe kako ste obnašanjem funkcije direktora-uprave u dva trgovačka društva u većinskom vlasništvu jedinica lokalne samouprave u razdoblju od 25. prosinca 2021. do 31. svibnja 2024.g. povrijedili odredbe članka 17. stavka 1. i 18. stavka 1. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i članaka 17. i 18.., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije uzelo u obzir činjenicu da se radi o obvezniku protiv kojeg do sada Povjerenstvo nije vodilo postupak kao i činjenicu da se radi o trgovačkim društvima koja su proizašla iz jednog trgovačkog društva te da obveznik za obnašanje funkcije direktora u trgovačkom društvu LIP-KOM d.o.o. primio samo jednu novčanu naknadu i to unutar 60 dana od trenutka kada je postao obveznikom ZSSI-a, a što je u skladu s odredbom članka 8. ZSSI-a koja propisuje da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Slijedom svega navedenog, Povjerenstvo je donijelo odluku kako je navedeno u izreci ovog akta.

 PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Davor Živković, osobnom dostavom
2. Objava na mrežnim stranicama Povjerenstva nakon uredne dostave obvezniku
3. Pismohrana